
Élvonalbeli női röplabdázók mérkőzés alatti külső terhelésének vizsgálata teljesítmény monitoring rendszerrel

A technológia fejlődésével a mérkőzés alatti teljesítmény monitorozás szerves részét képezi az élsportnak. Röplabda sportágban különösen fontos, hogy a játékosokat egyénileg vizsgáljuk, ugyanis valamennyi poszt a különböző feladatkör következtében eltérő hely- és helyzetváltoztató mozgással jár (Lima és mtsai., 2019; Piatti és mtsai., 2022).
Kutatásunk célja, hogy azonosítsuk a különböző posztok mérkőzés alatti teljesítményét, objektív képet kapjunk a fizikai követelményekről, ezzel segítséget adva az edzőknek a posztonkénti optimális felkészítéshez.
A kutatásban a 2023/24-es női extraliga egyik csapatának összesen 16 mérkőzését vettük figyelembe, a vizsgálatban 12 fő (22,9±4,4 év; 181,6±5,2 cm; 70,1±7,1 kg) vett részt. A játékosok külső terhelését VERT IMU alapú teljesítmény monitoring rendszerrel rögzítettük. Az egyénenkénti labdamenet számot a jegyzőkönyvekből számítottuk ki, és megbecsültük a játékosok pályán töltött időtartamát. Meghatározásra került a felugrások percenkénti darabszáma, a „magas” felugrások átlag magassága, az emelkedett impakt erejű leérkezések százaléka, valamint a teljes munkavégzést reprezentáló energy mutató percenkénti értéke. A statisztikai riportból a támadási százalékot használtuk az ütő játékosok hatékonysági vizsgálatához.
A posztok közötti különbségek vizsgálatára egyszempontos variancia-analízist (One-Way ANOVA) végeztünk. A támadási hatékonyság, illetve a vizsgált paraméterek közötti kapcsolatot Pearson ill. Spearman féle korreláció számítással vizsgáltuk meg. A szignifikancia szintet p<0,05 értéknél állapítottuk meg.
A felugrások percenkénti számában a feladó értéke szignifikánsan nagyobb volt valamennyi poszthoz viszonyítva (p<0,001). A legnagyobb átlagos felugrási magassággal a feladóátlók rendelkeznek, szignifikánsan magasabb ugrásokat hajtottak végre, mint a többi poszton lévő játékos (p<0,01). Az emelkedett impakt erejű leérkezések százalékos tekintetében, valamint az energy paraméter esetében is szignifikáns különbséget találtunk a posztok között (p<0,001). A támadási hatékonyság, illetve a vizsgált paraméterek között több esetben szignifikáns korrelációt találtunk (r=-0,452-0,562).
Kutatási eredményeink alátámasztják a posztonként eltérő fizikai követelményeket a mérkőzések tekintetében és segítségül szolgálhatnak a sportágban dolgozó szakemberek számára a játékosok edzés- és mérkőzés terhelésének optimalizálásához. Eredményeink általánosíthatóságához a jövőben nagyobb mintán végzett vizsgálatok szükségesek.



